CELEX: 32018D0954
Language: ro
Date: 2018-07-04 00:00:00
Title: Decizia de punere în aplicare (UE) 2018/954 a Comisiei din 4 iulie 2018 de stabilire a anumitor măsuri de protecție pentru prevenirea răspândirii pestei micilor rumegătoare în Bulgaria [notificată cu numărul C(2018) 4374] (Text cu relevanță pentru SEE.)

5.7.2018   
            
            
               RO
            
            
               Jurnalul Oficial al Uniunii Europene
            
            
               L 168/7
            
         DECIZIA DE PUNERE ÎN APLICARE (UE) 2018/954 A COMISIEI
   din 4 iulie 2018
   de stabilire a anumitor măsuri de protecție pentru prevenirea răspândirii pestei micilor rumegătoare în Bulgaria
   
      
         [notificată cu numărul C(2018) 4374]
      
   
   (Numai textul în limba bulgară este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   întrucât:
   
               (1)
            
            
               Pesta micilor rumegătoare (denumită în continuare „PPR”) este o boală virală gravă care afectează rumegătoarele mici, și anume ovinele și caprinele, care se transmite în principal prin contact direct. Morbiditatea și mortalitatea cauzate de PPR pot fi foarte ridicate, în special în zonele în care PPR apare pentru prima dată, și pot cauza grave prejudicii economice sectorului agricol. PPR nu este transmisibilă la om. PPR este endemică în multe țări din Africa, Orientul Mijlociu și Asia, generând preocupări grave privind sănătatea și bunăstarea animalelor.
            
         
               (2)
            
            
               Directiva 92/119/CEE a Consiliului (3) stabilește măsurile generale pentru controlul anumitor boli ale animalelor, inclusiv al PPR. Ele includ măsuri de control care trebuie luate în caz de suspiciune și de confirmare a PPR într-o exploatație. Aceste măsuri de control includ, de asemenea, instituirea unor zone de protecție și de supraveghere în jurul focarelor epidemice, precum și alte măsuri suplimentare pentru a controla răspândirea bolii.
            
         
               (3)
            
            
               La 23 iunie 2018, Bulgaria a notificat Comisiei și celorlalte state membre prezența unui focar de PPR în trei exploatații de rumegătoare mici ale căror animale pasc împreună în comuna Bolyarovo din regiunea Yambol, Bulgaria.
            
         
               (4)
            
            
               Bulgaria a luat măsurile de control prevăzute în Directiva 92/119/CEE, în special, „depopularea totală” a efectivelor contaminate, precum și stabilirea unor zone de protecție și de supraveghere în jurul focarelor, în conformitate cu directiva respectivă. Supravegherea a fost, de asemenea, intensificată în comunele învecinate cu zonele afectate, precum și în comunele situate la frontiera Uniunii cu țări terțe care nu sunt indemne de PPR.
            
         
               (5)
            
            
               În plus față de măsurile de control prevăzute în Directiva 92/119/CEE, este necesar să se ia măsuri suplimentare de protecție pentru a preveni răspândirea PPR. În consecință, în scopul prevenirii răspândirii PPR în alte zone din Bulgaria, precum și în alte state membre și țări terțe, în special prin intermediul comerțului cu rumegătoare mici și cu material germinativ provenit de la acestea, ar trebui să fie controlate expedierea transporturilor de rumegătoare mici și introducerea pe piață a anumitor produse derivate de la rumegătoare mici.
            
         
               (6)
            
            
               Decizia de punere în aplicare (UE) 2018/911 a Comisiei (4) a fost adoptată cu scopul de a preveni răspândirea PPR în alte zone din Bulgaria, precum și în alte state membre și țări terțe. Acest act prevede măsuri provizorii de protecție și, în special, interzice expedierea transporturilor de rumegătoare mici și introducerea pe piață a anumitor produse derivate de la rumegătoare mici din regiunea Yambol, Bulgaria.
            
         
               (7)
            
            
               De la ultima dată a adoptării Deciziei de punere în aplicare (UE) 2018/911, Bulgaria a notificat Comisiei apariția unui nou focar de PPR într-o exploatație de rumegătoare mici din regiunea Burgas a acestui stat membru.
            
         
               (8)
            
            
               Bulgaria a notificat Comisiei și faptul că a luat măsurile necesare în conformitate cu Directiva 92/119/CEE ca urmare a respectivului focar epidemic recent, inclusiv stabilirea unor zone de protecție și de supraveghere în jurul exploatației din statul membru respectiv în care s-au constatat cazuri de infecții.
            
         
               (9)
            
            
               Măsurile de protecție prevăzute în prezenta decizie ar trebui să țină seama de actuala situație epidemiologică din Bulgaria și să înlocuiască măsurile provizorii de protecție stabilite în Decizia de punere în aplicare (UE) 2018/911. Prin urmare, decizia respectivă ar trebui să fie abrogată.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Prezenta decizie stabilește anumite măsuri de protecție pentru prevenirea răspândirii pestei micilor rumegătoare în Uniune.
   Se aplică rumegătoarelor mici și materialului seminal, ovulelor și embrionilor provenite de la aceste animale, precum și anumitor produse provenite de la animalele respective.
   Articolul 2
   În sensul prezentei decizii, se aplică următoarele definiții:
   
               (a)
            
            
               „rumegătoare mici” înseamnă orice animal din speciile ovină sau caprină;
            
         
               (b)
            
            
               „subproduse de origine animală” înseamnă subproduse de origine animală astfel cum sunt definite la articolul 3 punctul 1 din Regulamentul (CE) nr. 1069/2009 al Parlamentului European și al Consiliului (5);
            
         
               (c)
            
            
               „produse derivate” înseamnă produse derivate astfel cum sunt definite la articolul 3 punctul 2 din Regulamentul (CE) nr. 1069/2009.
            
         În plus, se aplică definițiile stabilite în anexa I la Regulamentul (CE) nr. 853/2004 al Parlamentului European și al Consiliului (6).
   Articolul 3
   Bulgaria interzice expedierea următoarelor mărfuri din zonele enumerate în anexă în alte părți ale Bulgariei, în alte state membre și în țări terțe:
   
               (a)
            
            
               rumegătoare mici;
            
         
               (b)
            
            
               material seminal, ovule și embrioni de rumegătoare mici.
            
         Articolul 4
   (1)   Bulgaria interzice introducerea pe piață a următoarelor mărfuri în afara zonelor enumerate în anexă, în cazul în care mărfurile respective sunt produse din rumegătoare mici provenind din zonele enumerate în anexă:
   
               (a)
            
            
               carne proaspătă;
            
         
               (b)
            
            
               carne tocată și preparate din carne produse din carnea menționată la litera (a);
            
         
               (c)
            
            
               produse din carne și stomacuri, vezici și intestine tratate destinate consumului uman obținute din carnea menționată la litera (a), altele decât cele care au fost supuse unui tratament în vederea eliminării anumitor riscuri pentru sănătatea animală în conformitate cu anexa III la Directiva 2002/99/CE a Consiliului (7);
            
         
               (d)
            
            
               lapte crud și produse lactate, altele decât cele care au fost supuse unui tratament în recipiente închise ermetic cu o valoare F0 de minimum 3,00, astfel cum se descrie în anexa III la Directiva 2002/99/CE;
            
         
               (e)
            
            
               produse care conțin mărfurile menționate la literele (a)-(d);
            
         
               (f)
            
            
               subproduse de origine animală.
            
         (2)   Prin derogare de la interdicția prevăzută la alineatul (1) litera (f) de la prezentul articol, autoritatea competentă poate autoriza expedierea sub supraveghere oficială de subproduse de origine animală destinate prelucrării în produse derivate sau eliminării într-o instalație aprobată în acest scop de pe teritoriul Bulgariei, în conformitate cu normele prevăzute la articolul 4 alineatul (4) din Regulamentul (CE) nr. 1069/2009.
   Articolul 5
   Decizia de punere în aplicare (UE) 2018/911 se abrogă.
   Articolul 6
   Prezenta decizie se aplică până la data de 28 decembrie 2018.
   Articolul 7
   Prezenta decizie se adresează Republicii Bulgaria.
   
      Adoptată la Bruxelles, 4 iulie 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (JO L 62, 15.3.1993, p. 69).
   
      (4)  Decizia de punere în aplicare (UE) 2018/911 a Comisiei din 25 iunie 2018 de stabilire a măsurilor de protecție pentru prevenirea răspândirii pestei micilor rumegătoare în Bulgaria (JO L 161, 26.6.2018, p. 67).
   
      (5)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).
   
      (6)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
   
      (7)  Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (JO L 18, 23.1.2003, p. 11).
   
      ANEXĂ
      Următoarele comune din Bulgaria:
      
                  —
               
               
                  Comunele Bolyarovo și Elhovo din regiunea Yambol.
               
            
                  —
               
               
                  Comunele Sredets, Sozopol, Primorsko, Malko Tarnovo și Tsarevo din regiunea Burgas.